Cyngor hanfodol ynghylch chwilio â Google

Yn y fideo hwn rydym yn mynd i rannu ein hawgrymiadau gorau ynghylch chwilio ar Google am ffynonellau ar gyfer eich gwaith academaidd.

Er nad Google yw'r lle gorau i chwilio am ffynonellau academaidd, gall fod yn lle da i ddod o hyd i wybodaeth gan **adrannau’r llywodraeth** a sefydliadau megis **elusennau** a **phrifysgolion**.

Felly dyma awgrymiadau i'ch helpu i fanteisio i’r eithaf ar Google.

Yn gyntaf, byddwn yn edrych ar ffyrdd y gallwch gael canlyniadau mwy penodol o'ch chwiliad gan ddefnyddio pwnc triniaeth dementia. Byddwn yn dechrau gyda chwiliad sylfaenol am y term **dementia**.

Ond fel y byddech yn ei ddisgwyl, mae hyn yn dod â miliynau o ganlyniadau yn ôl ar ystod eang o bynciau. Felly i wneud ein chwiliad yn fwy penodol, rydym yn ychwanegu term chwilio mwy penodol [ar y sgrin mae'r gair **treatment** yn cael ei ychwanegu at y bar chwilio].

Mae hyn eto yn adalw gormod o ganlyniadau i fod o gymorth i ni. Felly, rydym yn mynd i ychwanegu dyfynodau dwbl o amgylch y termau, i chwilio amdanynt fel ymadrodd union. [Ar y sgrin mae’r chwiliad bellach yn dangos **“dementia treatment”**]. Mae hyn yn gwneud gwahaniaeth mawr i'n canlyniadau chwilio. Mae llawer yma o hyd, ond dylai'r rhain i gyd fod ar y pwnc o driniaethau dementia.

Er mwyn cael canlyniadau mwy penodol, gallwn eithrio pynciau nad oes gennym ddiddordeb ynddynt trwy nodi symbol minws cyn y term chwilio. [Ar y sgrin mae symbol minws wedi'i ddilyn gan y term **Parkinson's** yn cael ei ychwanegu at y bar chwilio]. Yn yr achos hwn rydym yn dileu canlyniadau sy'n sôn am drin dementia sy'n gysylltiedig â Parkinson.

Gallwn hefyd ofyn i Google chwilio am ganlyniadau ar fathau arbennig o wefannau, megis llywodraeth y DU. Teipiwch *site colon* ac yna'r math o barth gwefan yn y bar chwilio.

[Mae’r term site:gov.uk yn cael ei ychwanegu at y bar chwilio]. Yn yr achos hwn rydym yn chwilio am wefannau Llywodraeth y DU. Dyma fathau eraill o barth gwefan y gallech ei ddefnyddio hefyd:

|  |  |
| --- | --- |
| **Parth** | **Math o wefan** |
| .ac.uk | Academaidd (DU) |
| .edu | Academaidd |
| .gov | Y Llywodraeth |
| .nhs.uk | Y Gwasanaeth Iechyd Gwladol  |
| .org | Corff dielw |

Gallwch hefyd gyfyngu eich canlyniadau chwilio i fathau penodol o ffeiliau megis PDFs. Teipiwch y gorchymyn *filetype colon* yn y bar chwilio ac yna'r math o ffeil sydd ei angen arnoch. [Ar y sgrin mae site:pdf yn cael ei deipio i'r bar chwilio yn lle site:gov.uk].

Ffordd arall o hidlo eich canlyniadau yw trwy chwilio drwy deitlau’r tudalennau’n unig. Ychwanegwch y term *intitle colon* i'r bar chwilio. [Ar y sgrin mae'r term **site:pdf** yn cael ei dynnu o'r chwiliad ac mae'r term **intitle:** yn cael ei ychwanegu ar flaen y chwiliad. Mae'r bar chwilio bellach yn dangos **intitle:“dementia treatment” -parkinson’s**]. Bellach, mae’r canlyniadau’n dangos y tudalennau sy’n cynnwys ein termau chwilio yn nheitl y dudalen.

I gael tudalennau yn ôl eu dyddiad cyhoeddi, defnyddiwch yr opsiynau **date range** sydd ar gael yn **Tools**.

Dewiswch yr ystod dyddiadau sydd ei hangen arnoch yn y ddewislen **Any time**. [Ar y sgrin mae'r ddewislen **Any time** yn cael ei hagor a dewisir **Date Range**. Mae 2018 wedi'i deipio i'r blwch From: a 2021 yn y blwch To:]. Cliciwch ar **Go.** Bellach, mae’r canlyniadau’n dangos tudalennau a gyhoeddwyd rhwng y dyddiadau a ddewiswyd gennych.

Os yw hyn yn ormod i’w gofio, mae ffordd arall y gallwch chi gymhwyso'r holl derfynau gwahanol hyn i'ch chwiliad. Yn y ddewislen **Settings**, dewiswch yr **Advanced Search**. Yna rhowch eich termau chwilio i mewn i ran uchaf y ffurflen. Nawr gallwch chi gyfyngu’ch chwiliad drwy ddewis o’r opsiynau isod.

Gobeithiwn fod rhai o'r awgrymiadau hyn wedi bod o ddefnydd i chi wrth chwilio. Os hoffech gael rhagor o gyngor, cysylltwch â'r Llyfrgell neu gofynnwch i'ch Llyfrgellydd Pwnc.